Werk slimmer, nie harder nie - Solidariteit GildesSolidariteit Gildes Werk slimmer, nie harder nie - Solidariteit Gildes
Tuis / Kantoorpraktisyns Artikels / Werk slimmer, nie harder nie
Die dae van vaste werkure is in talle opsigte verby en werkgewers verwag dat werknemers te alle tye beskikbaar moet wees, selfs al is hulle nie op kantoor nie.
Dit genoodsaak dat werknemers slimmer en nie harder nie te werk moet gaan. Daar is 'n duisend dinge om te doen maar net soveel tyd. Die belangrikste is dus om jou tydbestuursvaardighede op te knap.
As jy nie jou tyd effektief bestuur nie, beteken dit jy gaan net harder werk. Deur take en aktiwiteite te koördineer, kan jy slimmer en meer effektief werk. Dit sal ook help om reeds vandag vir more voor te berei.
Stel 'n moet-doen-lysie op maar beperk dit tot net 'n aantal goed en prioritiseer dit van dringendste en belangrikste tot mins belangrike. Dit sal jou help om produktiewer en minder angstig te voel. Fokus dan eers op dié take voordat jy na minder belangrike take aanbeweeg.
Fokus eerder op wat jy bereik as die tyd wat jy daaraan spandeer. Jy dink dalk jy moet meer ure werk maar dit beteken nie noodwendig jy gaan meer gedoen kry nie. Wanneer jy eerder fokus op resultate as die tyd wat jy daaraan spandeer het, sal dit ook tot gevolg hê dat die manier waarop jy werk, verander.
Kommunikasie is ook baie belangrik om slimmer en nie harder te werk nie. Maak seker dat jy aktief luister aangesien dit gaan beteken jy hoef nie weer later vrae te vra nie en dat jy dadelik kan doen wat van jou verwag word.
Roetine kan ook help om take vinnig en effektief af te handel. Wanneer jy in 'n roetine is, sal jy take vinniger kan afhandel aangesien jy nie eers daaroor hoef te dink nie en dit outomaties doen. Dit sal jou dan in staat stel om op ander belangrike take en kwessies te fokus.
Stel vir jou doelwitte vir die werkdag. Dit sal jou help om momentum te behou en om positief te bly en uiteindelik jou produktiwiteit te verbeter. Maak seker jy is behoorlik georganiseerd. As alles op hul plek is, sal dit beteken jy hoef nie deur papiere of lêers te soek na iets wat jy nodig het nie.
Moenie 'n duisend goed gelyk probeer doen nie. As jy te veel goed op een slag probeer doen, beteken dit eintlik net dat jy konstant jou fokus van een ding na 'n ander ding verskuif. Fokus op een ding op 'n slag en maak dit klaar.
Dit is ook belangrik om 'n blaaskans te neem en om te weet dat jy soms gaan misluk, maar maak seker jy leer iets hieruit en moenie bang wees om hulp te vra nie.